เศรษฐกิจโต5.8%
ศูนย์วิจัยไทยพาณิชย์ปรับใหม่หวั่นเงินเฟ้อพุ่งจนต้องขึ้นดอก
3 พ.ค. 2555

ศูนย์วิจัยไทยพาณิชย์ปรับใหม่หวั่นเงินเฟ้อพุ่งจนต้องขึ้นดอก
ไทยพาณิชย์ ปรับประมาณการเศรษฐกิจไทยในปีนี้เพิ่มเป็น 5.6-5.8% คาดเงินเฟ้อทั่วไปยังอยู่ในกรอบ 3.5-4% 
นางสุทธาภา อมรวิวัฒน์ นักเศรษฐศาสตร์อาวุโสและผู้ช่วยผู้จัดการใหญ่ธนาคารไทยพาณิชย์ เปิดเผยว่า ศูนย์วิจัยเศรษฐกิจและธุรกิจธนาคารไทยพาณิชย์ได้ปรับเพิ่มประมาณการการเติบโตเศรษฐกิจไทยในปีนี้เพิ่มขึ้นเป็น 5.6-5.8% จากเดิมคาดว่าจะโตได้เพียง 4.5% 
ทั้งนี้ เป็นผลมาจากการฟื้นตัวที่รวดเร็วของภาคอุตสาหกรรม รวมถึงการใช้จ่ายในประเทศที่มีแนวโน้มขยายตัวได้ดี โดยเฉพาะการลงทุนในภาคเอกชนและภาครัฐที่คาดว่าจะขยายตัวทั้งปีได้ถึง 12% 




 
อย่างไรก็ตาม มองว่าภาคธุรกิจในปีนี้มีความเสี่ยงที่จะเติบโตภายใต้ภาวะที่ต้นทุนหลักทั้ง 3 ประเภทปรับตัวสูงขึ้น ได้แก่ การปรับขึ้นค่าจ้างขั้นต่ำ 40% ที่ประเมินว่าจะกระทบต่อต้นทุนของธุรกิจโดยเฉลี่ยที่ 3.3% และจะส่งผลให้อัตราเงินเฟ้อทั่วไปเพิ่มขึ้น 0.7% 
ปัจจัยที่ 2 คือ ราคาพลังงานที่มีแนวโน้มอยู่ที่ระดับไม่ต่ำกว่า 120 เหรียญสหรัฐต่อบาร์เรลตลอดทั้งปี จากสถานการณ์ในตะวันออกกลางที่ไม่แน่นอน ซึ่งในกรณีเลวร้ายที่สุดราคาน้ำมันเพิ่มสูงขึ้นถึง 200 เหรียญสหรัฐต่อบาร์เรล และสุดท้ายคือต้นทุนทางการกู้ยืมที่สูงขึ้น เนื่องจากธนาคารพาณิชย์มีต้นทุนการระดมเงินบาทและเงินเหรียญสหรัฐสูงขึ้นจากการเก็บค่าธรรมเนียมเพิ่มเป็น 0.47% และวิกฤตหนี้ยุโรปที่กลับมาเป็นประเด็นอีกครั้ง
อย่างไรก็ดี แม้ว่าจะรวมผลกระทบจากปัจจัยข้างต้นแล้ว ศูนย์วิจัยฯ ยังเชื่อว่าอัตราเงินเฟ้อทั่วไปในปีนี้จะยังอยู่ในกรอบที่ 3.5-4% โดยคาดว่าธนาคารแห่งประเทศไทย (ธปท.) จะคงดอกเบี้ยนโยบายไว้ที่ 3% ไปจนถึงปลายปี เนื่องจากอัตราเงินเฟ้อที่เร่งตัวในขณะนี้มีสาเหตุหลักมาจากต้นทุนการผลิต ไม่ใช่การขยายตัวของอุปสงค์ นอกจากนี้ ธปท.เองก็ต้องการเก็บกระสุนสำรองไว้ใช้หากสถานการณ์ในยุโรปบานปลาย 
นางสุทธาภา กล่าวว่า ขณะนี้ปัญหาเศรษฐกิจในยุโรปเริ่มส่งผลกระทบต่อภาคการส่งออกไทยแล้ว โดยการส่งออกไปยุโรปในเดือน มี.ค.ที่ผ่านมาหดตัวลง 15% อย่างไรก็ตาม ยังประเมินว่าการส่งออกในปีนี้ยังขยายตัวได้ราว 13% ขณะที่ค่าเงินบาทในปีนี้คาดว่าจะเคลื่อนไหวอยู่ในช่วง 3031 บาทต่อเหรียญสหรัฐ 
“วิกฤตการเงินยุโรปที่เสี่ยงจะปะทุขึ้นอีกครั้ง อาจทำให้แบงก์ในยุโรปที่เคยปล่อยกู้เงินเหรียญสหรัฐในเอเชียตัดเครดิตไลน์ ซึ่งจะทำให้ต้นทุนการกู้เงินเหรียญสหรัฐแพงขึ้น ดังนั้นในระยะต่อไปธนาคารไทยอาจต้องมีการออกเกณฑ์ปล่อยกู้ให้กับลูกค้า เพราะ 13 ปีจากนี้นักลงทุนไทยมีแผนจะออกไปลงทุนในอาเซียนรับกระแสเออีซีจำนวนมาก จนทำให้ดีมานด์เงินเหรียญสหรัฐสูง” นางสุทธาภา กล่าว
ด้านศูนย์วิจัยกสิกรไทย ประเมินว่ามีความเป็นไปได้ที่อัตราเงินเฟ้อทั่วไปอาจปรับตัวขึ้นไปอยู่ในระดับที่สูงกว่า 4% ในช่วงครึ่งหลังของปี 2555 ขณะที่อัตราเงินเฟ้อพื้นฐานอาจไล่ระดับเข้าใกล้ 3% ซึ่งเป็นกรอบบนของเป้าหมายเงินเฟ้อที่ 0.53% ของ ธปท. ดังนั้นจึงมีโอกาสที่ ธปท.จะส่งสัญญาณเชิงคุมเข้มนโยบายการเงินในช่วงท้ายปีก็จะเพิ่มสูงขึ้นเช่นกัน